מיקי קם

ביוגרפיה

מיקי קם נולדה בקיבוץ מנרה וגדלה בתל אביב כבת בכורה מתוך ארבעה ילדים. מגיל 15 עד הצבא למדה בפנימייה החקלאית "הכפר הירוק", ובשנים 1973–1974 שירתה בלהקת הנח"ל בתוכניתה "סיפורה של להקה" (1974) שם פגשה את בעלה לעתיד יהודה עדר.
פרסומה הראשון היה בשנת 1976, בהיותה בת 21, כאשר הנחתה את "חגיגת הזמר העברי", שנערכה במקום פסטיבל הזמר והפזמון המסורתי במוצאי יום העצמאות. לאחר שירותה הצבאי הופיעה בהרכבי בידור שונים ובהצגות תיאטרון.

משחק בתיאטרון

קם שיחקה בהצגות תיאטרון הבימה: "תל אביב הקטנה", "הלילה השנים עשר", "מעגל הגיר הקווקזי", "קברט" (סאלי בולס), ו"שחק אותה סם". מאוחר יותר הצטרפה ללהקת שחקני תיאטרון חיפה ושיחקה בהצגות "גטו", "משפחת ישראלי" ומשנת 2013 במחזמר "בילי שוורץ" (בתפקיד מלכה שוורץ), תפקיד עליו זכתה בפרס התיאטרון הישראלי לשנת 2015 בקטגוריית שחקנית המשנה הטובה ביותר.
בתיאטרון הקאמרי שיחקה ב"יומן חוף ברייטון" (בתפקיד קייט), "עקר בית" מאת ענת גוב (בתפקיד גליה) ו"כנר על הגג" (בתפקיד גולדה). בתיאטרון החאן שיחקה בהצגה "מיס ישראל" שכתב אפרים סידון בתפקיד צחי רווה, מנחה התחרות ובתיאטרון באר שבע בהצגות "הזכייה הגדולה" ו"אדונן של שתי משרתות". בשנת 2011 היא חזרה ושיחקה במחזמר "קברט" בהפקה חדשה של תיאטרון הקאמרי, הפעם בתפקיד הגברת שניידר. 
בשנת 2016 חזרה קם לתיאטרון הבימה, והחלה לגלם את מאדאם ת'נרארדייה במחזמר "עלובי החיים" (לסירוגין עם חנה לסלאו) ואת אמו של ארנולד (לסירוגין עם רבקה מיכאלי) במחזה "סיפור אהבה בשלושה פרקים" מאת הארווי פירסטיין. 
בשנת 2018 החלה לגלם את דמותה של חנקה במחזמר "מיקה שלי" המבוסס על שיריו של יאיר רוזנבלום, בתיאטרון הבימה.
בשנת 2019 גילמה את דמותה של הרכילאית הדה הופר במחזמר "צ'פלין" בתיאטרון תל אביב ואת דמותה של דונה שרידן במחזמר מאמא מיה! בתיאטרון הבימה.

מופעי בידור וזמר

קם השתתפה במופעי הבידור "כחול לבן בצבעים" ו"הערב מחזבל" בשנות השמונים. ב-1995 העלתה מופע יחיד בשם "מיקי קם וזהו" וב-1999 העלתה מופע יחיד נוסף בשם "מיקי קם ועכשיו". ב-2008 העלתה תוכנית יחיד שלישית בשם "מיקי קם-רגל פה רגל שם". בשנת 2014 העלתה קם את תוכנית היחיד הרביעית שלה, בשם "מיקי.COM" .
באפריל 1987 השתתפה בקדם אירוויזיון עם השיר "קזינו עולמי", שהגיע למקום השלישי. בשנת 2007 שרה את שיר הנושא בסרט הקומי "המוסד הסגור". כמו כן השתתפה כזמרת במופעי מחווה רבים ליוצרי הזמר העברי. בין היתר שרה את "הטיול הגדול" בתוכנית לכבודה של נעמי שמר, את "זכריה בן עזרא" בערב לכבוד יעקב אורלנד, את הטנגו "שחרחורת" (שאותו גם רקדה) במופע לזכר יפה ירקוני ואת "שיר הקטר" במופע לזכרו של אריק לביא.
בשנת 2013 הוציאה את אלבומה הראשון "זמן הוא נצח" בהפקתו המוזיקלית של בעלה, יהודה עדר, ובו טקסטים של פזמונאים כדוגמת מאיר אריאל ושמרית אור. בחנוכה 2017 השתתפה בפסטיגל.

בקולנוע ובטלוויזיה

קם שיחקה בסרטים הישראליים: "גבעת חלפון אינה עונה" (שפרה חסון), "סרט וארוחת בוקר" (ציפי), "בלוז לחופש הגדול" (עדה המזכירה), "לילסדה" (דורונה), "שושנה חלוץ מרכזי" (אמו הצרפתייה של עמי) ו"גיבורים קטנים" (רוחמה).
ב-1986 שיחקה בתוכנית "זהו זה!" בתפקיד בורגול בפרק "סרט ערבי", אחד הפרקים האהובים והזכורים ביותר בתוכנית שזכה למעמד קאלט. ב-1988 השתתפה בתוכנית נוספת של ״זהו זה!״ בתפקיד שלווה, מורה רוחנית ומנהיגת כת ה״מהו מיהו״.
בשנת 1992 ובשנת 1996 הופיעה קם במערכונים בתחרות הקדם אירוויזיון.
בשנת 1998 השתתפה קם במופע "פעמוני היובל".
בשנים 2005–2006 שיחקה בסדרת הנוער "השמיניה" בתפקיד רוחלה קשתי נועם.
בשנת 2007 השתתפה בעונה השלישית של תוכנית המציאות "רוקדים עם כוכבים" בערוץ 2 והגיעה לגמר וזכתה במקום השלישי. יכולת הריקוד שלה בגיל 52 עוררה התרשמות רבה (קם אף קראה לתוכנית היחיד שלה "רגל פה רגל שם" כרמז לשפגאט שביצעה בתוכנית).
בשנת 2008 שיחקה בסדרת הדרמה "עד החתונה" ובטלנובלה "בובות".
בשנת 2011 הופיעה קם בתפקיד רותי ב"בנות הזהב".
בין ינואר 2014 לאפריל 2015 הגישה יחד עם בעלה, יהודה עדר, את תוכנית הרדיו "ציפורי לילה" בגלי צה"ל.
בפברואר 2017 החלה לשחק בעונתה השנייה של הקומדיה "לה פמיליה" בערוץ 10, בתפקיד אימה של רותם אבוהב. באותה שנה שיחקה בסרטו של רועי פלורנטין "ואז היא הגיעה" וכן בסרטו של טומי לנג "הולכת שבעה". באותה שנה הופיעה בסדרה "ילדי בית העץ".
ב-2019 הצטלמה ל"סאבלט", סרטם של איתי סגל ואיתן פוקס.

כשחקנית וכמדבבת לילדים

קם הופיעה בסדרות הטלוויזיה לילדים "רחוב סומסום", "סיפורי גן חיות", "מסיבת גן" ו"השמיניה", וכן השתתפה בשתי קלטות וידאו לילדים: "אצלנו בפסנתר" ב-1993 (שירי הילדים של נעמי שמר, שגם השתתפה בתפקיד אורח בקלטת עצמה) ו"בוא אלי פרפר נחמד" ב-1995 (שירי הילדים של פניה ברגשטיין).
בשנת 1989 השתתפה בדיבוב העברי של הסרט "אוליבר וחבורתו" של דיסני.
בשנת 2001 הופיעה במחזמר לילדים "עמי ותמי",ב-2004 הופיעה במחזמר לילדים "האסופית", ב-2005 במחזמר לילדים "בילבי", ב-2008 גילמה את מלכת הלבבות במחזמר "עליסה בארץ הפלאות" וב-2011 השתתפה במחזמר "שכחו אותי בבית". בשנת 2014 השתתפה בהצגה "101 כלבים דלמטים" בה גילמה את שרה האומנת. בשנת 2015 השתתפה בהצגה ״נסיך מצרים״. ב-2017 הופיעה קם בפסטיגל לצד כוכבים רבים בתפקיד אפרכסת שטרודל ובמחזמר "הברווזון המכוער". ב-2018 החלה להופיע בסיטקום הנוער "טרנינג" בערוץ KidZ לצד דב נבון ונאיה פדרמן.
היא השתתפה גם בדיבוב של סדרות וסרטי אנימציה לילדים. ביניהם, "בארץ הקטקטים" (טיפטיפון), "פיף ותלתול" (כתלתול), "הזרבובים", "עמיקו וחבריו" (עמיקו), "המעופפים הנועזים" (בר), "אוטובוס הקסמים" (כגברת פריזל) ו"ילד בא מאהבה".
קם, המתגוררת בתל אביב, נשואה למוזיקאי יהודה עדר. יש להם שני בנים: המוזיקאי אלון עדר והשחקן נדב עדר.